CELEX: C2005/057/54
Language: et
Date: 2005-03-05 00:00:00
Title: Kohtuasi T-485/04: Association Coopération des Bibliothèques de Bretagne (COBB) 10. detsembri 2004. aasta hagi Euroopa Ühenduste Komisjoni vastu

5.3.2005   
            
            
               ET
            
            
               Euroopa Liidu Teataja
            
            
               C 57/32
            
         Association Coopération des Bibliothèques de Bretagne (COBB) 10. detsembri 2004. aasta hagi Euroopa Ühenduste Komisjoni vastu
   (Kohtuasi T-485/04)
   (2005/C 57/54)
   Kohtumenetluse keel: prantsuse
   Association Coopération des Bibliothèques de Bretagne (COBB), asukoht Rennes (Prantsusmaa), esitas 10. detsembril 2004 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat Jean-Paul Martin.
   Hageja palub esimese astme kohtul:
   
               —
            
            
               tühistada Euroopa Ühenduste Komisjoni 9. septembri 2003. aasta otsuse nr 1116 see lõik, mis puudutab COBB'i.
            
         Õiguslikud alused ja peamised argumendid
   Käesolev hagi on esitatud komisjoni otsuse peale, millega välistati projekti “Réseau des périodiques de Bretagne, année 1999 (Bretagne perioodikaväljaannete võrk, 1999. aasta)”, millele hageja taotles subsiidiumi ERF-i vahenditest, toetamine Programme Objectif 5b Bretagne 1994-1999 raames.
   Hageja taotles rahastamist Bretagne piirkonnas rakendatava maapiirkondade ja rannikualade arenguprogrammi Morgane 2 raames seoses eesmärgiga 5b ajavahemikuks 1994-1999. Selles programmis kirjeldatakse kõiki ettevõtmisi, mida võidakse Euroopa Liidu poolt rahastada, s.h tegevusprogramm A 215, mis kuulub prioriteetidekogumisse A, mille eesmärk on tööjõuturu hõlmamine, ja täpsemalt meetme 2 alla, mille eesmärk on ettevõtete konkurentsivõime parandamine, arendades kaugtööd ja juurdepääsu kaugteenustele.
   Konkreetselt kujutab tegevusprogramm “Réseau des périodiques de Bretagne” endast ettevõtete võrgustiku abil füüsilise ja virtuaalse infrastruktuuri rajamist, mille abil hallatakse Bretagne-alaste perioodikaväljaannete artiklite ja uurimuste andmebaasi selleks, et kõigile majandusvaldkonna otsuste tegijatele (esindusorganite liikmed, äriühingute juhid jne) oleks Interneti kaudu kättesaadav heatasemeline teave piirkonna kohta. Tegu on programmiga, mis toetab ja parandab teabe ning majandusvaldkonna otsuste tegijate otsuste kvaliteeti, selleks et parandada ettevõtete konkurentsivõimet.
   Piirkonna prefektuur teavitas hagejat vaidlustatud otsusest alles pärast kahe subsiidiumi andmise lepingu allkirjastamist.
   Oma nõuete toetuseks tugineb hageja kolmele õiguslikule alusele. Neist esimene on seotud põhjendusveaga, teine koondab argumendid seoses õiguspärase ootuse põhimõtte rikkumisega ja kolmandas väidetakse, et rikutud on põhjendamiskohustust.
   Konkreetselt väidavad hagejad nende õiguslike alustega seoses, et
   
               —
            
            
               vastupidiselt kostja väidetele on tema registrijärgne asukoht abikõlblikus piirkonnas, kuna tegevusprogrammi 215 prioriteetidekogumis A puudub nõue abisaaja registrijärgse asukoha osas ja käesoleval juhul hõlmab asjaomane piirkond kogu ala 5b, ehk Bretagne “maapiirkondi ja rannikualasid”. Teisest küljest märgib tegevusprogramm 215 eraldi ära majandusliku arenguga seotud ühendused ja organid, mis viitab sellele, et neid kahte mõistet ei saa omavahel segi ajada;
            
         
               —
            
            
               subsiidiumi andmise leping, mille hageja ja prefektuur allkirjastasid 31. detsembril 2001, sisaldas sõnaselgeid tagatisi, mis andsid hagejale aluse eeldada kõnealuse programmi püsivat olemust. Lisaks sellele maksti hagejale 2002. aasta märtsis programmi 5b raames välja 10 976 euro suurune Euroopa Liidu subsiidium;
            
         
               —
            
            
               asjaomastes ühenduse õigusaktides puudub viide ERFi subsiidiumi tühistamise või tagasinõudmise võimalusele;
            
         
               —
            
            
               vaidlustatud otsus sisaldab seaduse lünka täitva viite ministeeriumidevahelise kooskõlastamis- ja kontrollikomitee poolt välja antavale reservile, kuid ei sisalda üksikasjalikke ja põhjendatud selgitusi selle kohta, miks komisjon otsustas pidada kõnealust programmi abikõlbmatuks.